फास्ट एंड फ्यूरियस सीरिज का सातवां भाग 'फ्यूरियस 7' नाम से रिलीज हुआ है। हिंदी में इसे 'रफ्तार का जुनून' नाम से रिलीज किया गया है। इस सीरिज की भारत में लोकप्रियता को देखते हुए 'फ्यूरियस 7' को पहले ही दिन 'बी' और 'सी' सेंटर्स में भी रिलीज किया गया है। भले ही भारतीय इनमें से ज्यादा कलाकारों को नहीं पहचानते हो, लेकिन इस सीरिज की बेहताशा रफ्तार के रोमांच का मजा वे भी लेते हैं। 
 
इस सीरिज में कहानी को कभी महत्व नहीं दिया गया। सारा फोकस स्टंट्स पर किया जाता है। फिल्म में दिखाई जाने वाली कारें अद्‍भुत होती है और ये फिल्म की हीरोइनों से ज्यादा सेक्सी नजर आती हैं। एक्सीलेटर को पैरों तले पूरी तरह दबा दिया जाता है तो कार मानो हवा में उड़ने लगती है। इसका फिल्मांकन इतने उम्दा तरीके से किया जाता है कि दर्शक कार चलाने का मजा ले लेते हैं। यही वजह है कि यह मोटर-मूवी सीरिज टीनएजर्स में बेहद लोकप्रिय है। 


ऑवेन शॉ और उसकी टीम को हराने के बाद, डोमिनिक टोरेटो (विन डीजल), ब्रायन ओ'कॉनर (पॉल वाकर) और बाकी के साथी अब सामान्य जीवन व्यतीत करते हैं, जैसा कि वे हमेशा से चाहते थे, लेकिन कुछ घटनाएं ऐसी घटती हैं कि वे चकित रह जाते हैं। ल्यूक हॉब्स (ड्वायने जॉनसन) पर हमला होता है और वह अस्पताल पहुंच जाता है। हेन की मृत्यु हो जाती है। डोमिनिक का घर विस्फोट से उड़ा दिया जाता है।
 
ऑवेन का बड़ा भाई डेकार्ड शॉ (जैसन स्टेथम) अपने भाई की मौत का बदला लेने के इरादे से डोमिनिक और उसकी टीम के पीछे पड़ा है। 
 
हेन की मौत के विषय में जानने के बाद डोमिनिक की टीम अब उस आदमी की खोज में जुट जाती है जिसने उनके साथी को मारा है। वे डेकार्ड को ढूंढ निकालना चाहते हैं, लेकिन इसके बदले उन्हें एक काम करना होता है। उन्हें मेगन रेमसे नामक हैकर को छुड़ाना होता है जिसे कुछ लोगों ने पकड़ रखा है। 
 
फिल्म की कहानी साधारण है और सारा ध्यान इस बात पर रखा गया है कि हर पल एक्शन का रोमांच बरकरार रहे। हालांकि एक बात लगातार अखरती है कि जिस डेकार्ड की डोमिनिक और उसके साथियों को तलाश है वो बार-बार उनके सामने आता है और उनके काम में परेशानियां पैदा करता है, लेकिन वे उसे पकड़ने की कोशिश नहीं करते। 
 
निर्देशक जेम्स वान ने अपनी टारगेट ऑडियंस को ध्यान में रख कर फिल्म बनाई है और वे इस काम में कामयाब रहे हैं। दस-पंद्रह मिनट बाद फिल्म रफ्तार पकड़ती है और फिर अंत तक दौड़ती रहती है। इस दौरान हैरतअंगेज स्टंट्स देखने को मिलते हैं। 
 
रेमसे को छुड़ाने वाला सीक्वेंस आधे घंटे से भी ज्यादा लंबा होगा, लेकिन उस दौरान रोमांच अपने चरम पर होता है। पहाड़ियों के बीच एक बड़ी बस में रेमसे को ले जाया जा रहा है। चूंकि वहां तक पहुंचना आसान नहीं है इसलिए हवाई जहाज से पैराशूट के सहारे कारों को नीचे उतारा जाता है और फिर गोलियों की बौछारों के बीच रेमसे को बचाया जाता है। हालांकि फिल्म के नाम पर खूब छूट ली गई है, लेकिन इस सीक्वेंस का रोमांच दर्शकों को सीट से हिलने नहीं देता। 


मिडिल ईस्ट में स्कायस्क्रेपर्स के बीच कार का छलांग लगाना अतिश्योक्ति पूर्ण है, लेकिन रोमांच के दीवानों को यह सीन पसंद आएगा। क्लाइमैक्स में एक बार फिर रोमांचक एक्शन देखने को मिलता है जब रेमसे को मारने के लिए मिसाइल्स का प्रयोग किया जाता है, लेकिन डोमिनिक और उसके साथी सूझबूझ के साथ हर बार इस वार को विफल करते हैं।
 
फिल्म एक्शन के बीच इमोशन्स और हास्य सीन भी डाले गए हैं। हालांकि परिवार की बातें कर भावुक होना इन रफ-टफ कलाकारों पर जमता नहीं है। वैसे भी पॉल वाकर के कारण दर्शक भावुक होते हैं। फिल्म के अंत में पॉल और विन डीजल के बीच कुछ ऐसे संवाद सुनने को मिलते हैं जिसके कारण भावुकता की लहर दौड़ती है। 
 
स्टंट्स सीन बच्चों की कल्पना लगते हैं, लेकिन इन्हें इतनी सफाई के साथ पेश किया गया है कि ये विश्वसनीय लगते हैं। ये सीन एक्शन पसंद करने वालों को जरूर अच्छे लगेंगे। 
 
रफ-टफ विन डीजल थोड़े धीमे लगते हैं, लेकिन उनकी टफनेस उन्हें भीड़ में अलग ही खड़ा करती है। वे ऐसे हीरो लगते हैं जो अपनी ताकत से किसी को भी चकनाचूर कर दे। ड्वायने जॉनसन का रोल छोटा है, लेकिन क्लाइमैक्स में वे अपनी उपस्थिति दर्ज कराते हैं। 
 
पॉल वाकर की इस फिल्म की शूटिंग के दौरान दुर्घटना में मृत्यु हो गई थी। बाद में उनके जैसे दिखने वाले और उनके भाइयों को लेकर तकनीक की मदद से उनका रोल फिल्म के अंत तक बढ़ाया गया। दर्शक उन्हें जरूर मिस करेंगे। जेसन स्टेथम ने विन डीजल को कड़ी टक्कर दी है। भारतीय कलाकार अली फजल भी एक छोटे-से रोल में नजर आएं। 
 
निर्माता: नील एच मोरिट्ज़, विन डीजल
निर्देशक : जेम्स वान 
कलाकार : विन डीजल, पॉल वाकर, ड्वायने जॉनसन, मिशेल रोडरीगुएज़, जॉरडाना ब्रुस्टर, टायरिज़ गिब्सन, क्रिस ब्रिजेस, लुकास ब्लैक, जैसन स्टेथम
सेंसर सर्टिफिकेट : ए * 2 घंटे 14 मिनट
